નિરંજન ભગતના વ્યક્તિત્વના ઘડતર અને માતા માટેના અનુરાગની ઝલક એમના બાળપણના અનુભવોમાંથી મળે છે. માતા પાસેથી સહનશક્તિ અને પિતા પાસેથી ક્રોધી સ્વભાવ વારસામાં મળ્યાનું પણ એ કહે છેઃ મને માતાની સહનશક્તિ વારસામાં મળી. મારા પિતા અત્યંત ક્રોધી સ્વભાવના. ઉગ્ર મિજાજ, ઊંચો અવાજ. મેં તેમને ઘણી વાર ગુસ્સે થતા જોયા છે. જોકે મારા પર તો તેમણે ક્યારેય ગુસ્સો કર્યો નથી, પરંતુ મને લાગે છે કે મારામાં જે દુર્વાસા છે તે પિતાનો વારસો છે. દાંત ભીંસીને ગુસ્સો પ્રગટ કરતા ભગતસાહેબ અમને વિદ્યાર્થીઓને ક્યારેક જોવા મળ્યા છે, પણ દિલના એ એટલા જ માયાળુ હતા. તમે લગ્ન નથી કર્યાં તો એકલતા સહન થાય છે? એવા પ્રશ્નનો ઉત્તર હતોઃ હું એકાંત, એકલતાથી ટેવાઈ ગયો છું. ધારો કે લગ્ન કરું તો, મારી એકલતા તો મારી પાસે જ છે. આવનાર વ્યક્તિ તેની એકલતા લઈને આવે. એટલે લગ્ન પછી એકાંત દૂર થવાને બદલે એકલતા બેવડાઈ નહિ જાય તેની શી ખાતરી?